DA Den Europæiske Unions Tidende C 115/1

Regionsudvalgets udtalelse om Meddelelse fra Kommissionen: Samhørighedspolitikkens bidrag til vækst og beskæftigelse: Fællesskabets strategiske retningslinjer for 2007-2013

(2006/C 115/01)

REGIONSUDVALGET HAR —

under henvisning til Kommissionens meddelelse af 5. juli 2005 om »Samhørighedspolitikkens bidrag til vækst og beskæftigelse: Fællesskabets strategiske retningslinjer for 2007-2013« (KOM(2005) 299 endelig),

under henvisning til Kommissionens beslutning af 5. juli 2005 om i henhold til EF-traktatens artikel 265, stk. 1, at anmode om Regionsudvalgets udtalelse,

under henvisning til præsidiets beslutning af 19. maj 2005 om at henvise det forberedende arbejde til Underudvalget for Territorial Samhørighed,

under henvisning til Kommissionens meddelelse »Tredje situationsrapport om samhørighed: på vej mod et nyt partnerskab for vækst, beskæftigelse og samhørighed« (KOM(2005) 192 endelig (SEK(2005) 632)),

under henvisning til sin udtalelse om Kommissionens meddelelse »Tredje rapport om økonomisk og social samhørighed — Et nyt partnerskab for samhørighed: Konvergens, konkurrenceevne, samarbejde« (KOM(2004) 107 endelig — CdR 120/2004 fin (1)) (foreligger d.d. ikke på dansk),

under henvisning til sin udtalelse om de finansielle overslag — »Meddelelse fra Kommissionen til Rådet og Europa-Parlamentet: Fremtiden skaber vi i fællesskab — Politikudfordringer og budgetmidler i det udvidede EU 2007-2013« (KOM(2004) 101 endelig — CdR 162/2004 fin (2)),

under henvisning til sin udtalelse om »Forslag til Europa-Parlamentets og Rådets forordning om Den Europæiske Fond for Regionaludvikling (EFRU)« (KOM(2004) 495 endelig — 2004/0167 (COD)) og sin udtalelse herom (CdR 233/2004 fin (3)),

under henvisning til sin udtalelse om »Forslag til Rådets forordning om oprettelse af Samhørighedsfonden« (KOM(2004) 494 endelig — 2004/0166 (AVC) — CdR 234/2004 fin (4)),

under henvisning til sin udtalelse om »Forslag til Europa-Parlamentets og Rådets forordning om Den Europæiske Socialfond« (KOM(2004) 493 endelig — 2004/0165 (COD) — CdR 240/2004 fin (5)),

under henvisning til sin udtalelse om »Forslag til Rådets forordning om generelle bestemmelser for Den Europæiske Fond for Regionaludvikling, Den Europæiske Socialfond og Samhørighedsfonden« (KOM(2004) 492 endelig — 2004/0163 (AVC) — CdR 232/2004 fin (6));

under henvisning til Birmingham-erklæringen om samhørighedspolitikken og de nationale rammeplaner for gennemførelsen af Lissabon-strategien, som blev vedtaget af Regionsudvalgets præsidium den 2. september 2005, og

under henvisning til forslag til Regionsudvalgets udtalelse (CdR 140/2005 rev. 1), som blev vedtaget af Underudvalget for Territorial Samhørighed den 30. september 2005 med Alain Rousset (FR/PSE), formand for regionalrådet i Aquitaine, som ordfører —

på sin 62. plenarforsamling den 16.-17. november 2005 (mødet den 16. november) vedtaget følgende udtalelse:

I. Generelle bemærkninger

Regionsudvalget

1) noterer sig de strategiske retningslinjer for Fællesskabet, som Kommissionen vedtog den 5. juli 2005;

2) bifalder, at der i kraft af konvergensmålsætningen udtrykkeligt vil blive givet prioritet til regioner med udviklingsefterslæb, navnlig i forbindelse med udvidelsen af EU med ti nye medlemsstater; EU har en klar forpligtelse til at udvise solidaritet over for disse regioner for at få sat skub i deres økonomiske og sociale udvikling, således som det har været tilfældet med de foregående generationer af programmer;

3) bifalder ligeledes viljen til via den fremtidige målsætning om konkurrenceevne og beskæftigelse at videreføre en EU-samhørighedspolitik for samtlige europæiske regioner; understreger dog, at der under denne målsætning bør gives prioritet til perifere og/eller mindre konkurrencedygtige regioner for at mindske udviklingsforskellene mellem og i regionerne; samhørighedspolitikkens vigtigste opgave er således at rette op på regionale og lokale skævheder, ikke at støtte de mest konkurrencedygtige regioner;

4) beklager, at der i de strategiske retningslinjer ikke sondres mellem prioriteterne for konvergensregionerne og for regionerne under den fremtidige målsætning om konkurrenceevne og beskæftigelse; sidstnævnte bør således målrettes mod projekter, som har til formål at styrke den regionale konkurrenceevne (forskning, innovation, uddannelse, tilgængelighed — transport, IKT, tjenesteydelser af almen interesse), og undgå den overstrømning med midler, som ofte er blevet kritiseret i den nuværende periode;

5) udtrykker tilfredshed med, at samhørighedspolitikken bliver gjort til et redskab til gennemførelse af Lissabon-strategien på regionalt plan, men understreger det absolut nødvendige i, at samhørighedspolitikken i første række benyttes til at rette op på skævheder i udviklingen på regionalt og lokalt plan;

6) understreger, at dokumentet er af fundamental betydning for udformningen af EU's samhørighedspolitik i perioden 2007-2013 og for opfølgningen af denne politik på europæisk plan i forhold til de fastlagte målsætninger og prioriteringer;

7) fremhæver nødvendigheden af, at regional- og samhørighedspolitikken råder over et strategisk dokument på europæisk plan, således som det i øvrigt allerede har været tilfældet i nogle år for den europæiske beskæftigelsesstrategis vedkommende;

8) konstaterer dog samtidig, at de beskedne midler, visse medlemsstater ønsker afsat til programmet som led i de finansielle overslag for 2007-2013, ikke synes at leve op til programmets ambitiøse målsætninger;

9) er tilsvarende usikker på, hvordan medlemsstaterne vil gøre brug af dette dokument, hvis navnlig de finansielle overslag ikke lever op til udfordringen;

10) erkender, at man på den ene side må respektere nærhedsprincippet ved at give medlemsstaterne mulighed for at tilpasse de strategiske retningslinjer efter hver deres særlige situation og behov, men at det på den anden side er vigtigt, at medlemsstaterne ikke finansierer deres nationale politikker med midler fra EU's strukturfonde;

11) udtrykker følgelig bekymring for den risiko, som en sådan afledning af midler vil kunne udgøre for videreførelsen på længere sigt af en ægte fælles samhørighedspolitik, der jo er en af de EU-politikker, som er mest synlig for Europas borgere;

12) beklager i den forbindelse, at Kommissionen efter pres fra medlemsstaterne har valgt ikke at medtage et bilag med de nationale varianter af dokumentet, som skulle være baseret på resultaterne af det territoriale forskningsprogram, medlemsstaterne har gennemført via det netværksbaserede observatorium for fysisk planlægning (ORATE), og som skulle gøre det muligt at efterprøve den strategiske sammenhæng mellem europæiske og nationale målsætninger for territorial samhørighed.

1. Fællesskabets strategiske retningslinjer og Lissabon-strategien

Regionsudvalget

1.1 gentager generelt sin støtte til Lissabon-strategien og noterer sig i denne sammenhæng, at det er Kommissionens plan hovedsagelig at lade retningslinjerne tage udgangspunkt i denne strategi; dog beklager udvalget, at miljømålsætningen og Göteborg-strategien er blevet skubbet tilbage i anden række;

1.2 er enig i de tre hovedopgaver, som formuleres af Kommissionen (Europa og dets regioner skal gøres til et mere attraktivt sted at investere og arbejde; bedre viden og innovation til sikring af vækst; flere og bedre job);

1.3 beklager imidlertid, at begrebet om velafbalanceret konkurrenceevne ikke omtales i forbindelse med disse hovedopgaver; er af den overbevisning, at der bør sættes lige stor fokus på alle den bæredygtige udviklings tre søjler (økonomisk, socialt og miljømæssigt);

1.4 understreger på ny, at den væsentligste svaghed ved Lissabon-strategien — som i øvrigt også ved den europæiske beskæftigelsesstrategi — ligger i implementeringen, navnlig på medlemsstatsniveau; beklager især, at der ikke opereres med en egentlig decentraliseret tilgang, og at det ikke er lykkedes at medinddrage de regionale og lokale myndigheder i den koordinerede metode; beklager, at dette tværgående samarbejde hovedsagelig har udviklet sig på regeringsniveau uden hensyntagen til den stigende rolle, som arbejdsmarkedets parter spiller i Lissabon-strategien;

1.5 udtrykker tilfredshed med, at Kommissionen nu gerne ser, at de regionale og lokale myndigheder kommer til at spille en central rolle ved iværksættelsen af denne strategi, og at den inddrager samhørighedspolitikken i opfyldelsen af disse målsætninger;

1.6 understreger derfor nødvendigheden af, at Fællesskabets strategiske retningslinjer, på grundlag af hvilke medlemsstaterne og regionerne vil fastsætte deres egne strategiske prioriteter for samhørighed, indarbejdes i de nationale handlingsprogrammer for Lissabon-strategien, og at de regionale og lokale niveauers betydning for strategisk territorial udvikling fremhæves;

1.7 mener, at man ud over at give konvergensregioner forrang ved tildelingen af EU-støtte som led i den fremtidige målsætning om konkurrenceevne og beskæftigelse også bør mobilisere strukturfondene for i første række at sætte gang i udviklingen i perifere og mindre konkurrencedygtige regioner med hovedindsatsområder som f.eks. forskning, innovation, uddannelse og tilgængelighed (transport, IKT, tjenesteydelser af almen interesse); hver enkelt europæiske region bør kunne opstille sin egen Lissabon-dagsorden på regionalt og lokalt plan;

1.8 advarer mod brugen af europæiske fonde til finansiering eller medfinansiering af nationale politikker eller EU-politikker (transeuropæiske transportnet, rammeprogrammet for forskning og udvikling, programmet for forskning og innovation), som alene tager sigte på at styrke den nationale konkurrenceevne uden nogen hensyntagen til den territoriale samhørighed, og som følgelig ikke henhører under samhørighedspolitikken; nok er det både berettiget og vigtigt, at regioner med udviklingsefterslæb kan benytte strukturfondene til finansieringer af denne art, men det ville til gengæld være forkert, hvis regioner, som er støtteberettigede under den fremtidige målsætning om konkurrenceevne og beskæftigelse, ikke kunne koncentrere midlerne om de opgaver, som virkelig er afgørende for den regionale udvikling;

1.9 gentager sit krav om, at der også fremover tillades privat medfinansiering;

1.10 påpeger således, at mens sektorpolitikkerne i den aktuelle programperiode skal bidrage til opfyldelsen af samhørighedsmålsætningen, så vil situationen kunne blive den modsatte efter 2007, hvis man lader samhørighedspolitikken finansiere sektorpolitikkerne;

1.11 udtrykker følgelig ønske om, at man ikke strukturerer Fællesskabets strategiske retningslinjer omkring Lissabon-strategien på en sådan måde, at medlemsstaterne får mulighed for at udnytte samhørighedspolitikken til at finansiere deres nationale politikker uden nogen som helst hensyntagen til princippet om økonomisk, social og territorial samhørighed inden for deres eget territorium;

1.12 advarer således mod den potentielle risiko for »renationalisering« af EU's samhørighedspolitik;

1.13 henstiller på den baggrund, at Fællesskabets strategiske retningslinjer opstiller klare og målrettede samhørighedsmålsætninger, således at denne risiko begrænses mest muligt.

2. Samhørighedspolitikkens territoriale dimension

Regionsudvalget

2.1 beklager, at samhørighedens territoriale dimension ikke er genstand for en prioritet i sig selv eller omfattes af en tværgående indsats, som gælder for de tre store prioriteter, der er fastlagt i dokumentet, og at den ikke udgør ledetråden for samtlige Fællesskabets strategiske retningslinjer på lige fod med den økonomiske og sociale samhørighed;

2.2 gentager, at den territoriale dimension udgør selve grundlaget for regional- og samhørighedspolitikken;

2.3 er derfor overrasket over, at kapitlet om den territoriale dimension kun vedrører byer og landdistrikter og ligger meget langt fra de ambitioner, som Europa-Kommissionen lagde op til i sin tredje samhørighedsrapport, selvom den territoriale dynamik gør det muligt for aktørerne og befolkningerne i praksis at måle følgerne af Den Europæiske Unions politikker; minder om, at det er absolut nødvendigt at lade bydimensionen indgå i de regionale programmer;

2.4 opfordrer til, at der tages hensyn til begreberne afbalanceret konkurrenceevne, således som det er formuleret i traktaten om Den Europæiske Union, og polycentrisk udvikling af Fællesskabets område, som skal gøre det lettere at tilpasse karakteren og intensiteten af de politikker, som føres, i lyset af territoriernes objektive konkurrencemæssige stilling;

2.5 anmoder om, at kapitlet om den territoriale dimension udvides med et særligt afsnit om regioner med permanente handicap (øer, bjergområder og lav befolkningstæthed), regioner i den yderste periferi, sårbare landdistrikter og vanskeligt stillede byområder, og at det omhandler en styrkelse af forholdet mellem byområder og landdistrikter; Regionsudvalget anerkender byers og byområders strategiske betydning for opfyldelsen af Lissabon-målene med sigte på at skabe sikre, sammenhængende og bæredygtige lokalsamfund selv i de mest ugunstigt stillede byområder;

2.6 afventer i denne forbindelse offentliggørelsen af Kommissionens meddelelse om bydimensionen i de strategiske retningslinjer for samhørighedspolitikken;

2.7 minder på det mere grundlæggende plan om, at de regionale og lokale myndigheder lægger vægt på målet om territorial samhørighed som værende et nødvendigt og uadskilleligt supplement til målet om økonomisk og social samhørighed;

2.8 beklager, at der kun tillægges territorialt samarbejde en ringe rolle i hele dokumentet; udtrykker i den forbindelse foruroligelse over den nedskæring, som medlemsstaterne planlægger at foretage i de finansielle beløb, som afsættes til dette grundlæggende mål inden for regional- og samhørighedspolitikken;

2.9 gentager sin støtte til det grænseoverskridende samarbejde som et væsentligt redskab i den europæiske integration; ser gerne, at områder som kultur, miljø, udvekslinger mellem administrationer, civilbeskyttelse og sundhed får den plads, der tilkommer dem i denne sammenhæng;

2.10 henstiller, at der etableres et reelt tværnationalt samarbejde ud over det grundlæggende samarbejde mellem medlemsstaterne om gennemførelse af disse aktioner; denne form for samarbejde udgør et reelt instrument i den territoriale samhørighed;

2.11 kræver, at det tværnationale samarbejde gøres til et reelt strategisk element i struktureringen og sammenkoblingen af territorierne; minder om, at der i ORATE's arbejde lægges op til en lang række muligheder for at målrette det tværnationale samarbejde omkring nogle hovedakser; anmoder om, at de regionale og lokale myndigheder i højere grad inddrages ikke blot i programmernes forvaltning, men også i fastlæggelsen af indsatsprioriteter;

2.12 anmoder medlemsstaterne om ikke at reducere det budget, som Europa-Kommissionen foreslår for tværnationalt samarbejde;

2.13 henstiller, at det interregionale aspekt behandles mere indgående og understreger, at det er af afgørende betydning, at der stilles et passende budget til rådighed.

3. Overensstemmelse mellem finansielle ressourcer og målsætninger

Regionsudvalget

3.1 minder for det første om, at det er nødvendigt, at Den Europæiske Union råder over et budget, som står mål med dens ambitioner, herunder især de mål, som blev opstillet på Det Europæiske Råd i Lissabon;

3.2 ser derfor med foruroligelse på risikoen for et stærkt misforhold mellem de opstillede strategiske ambitioner og de få finansielle midler, som i lyset af de seneste forhandlinger mellem regeringerne risikerer at blive afsat hertil;

3.3 beklager derfor, at Europa-Kommissionen ikke foreslår i højere grad at koncentrere EU's indsats om de områder og territorier, hvor der kan opnås en reel løftestangsvirkning;

3.4 mener med hensyn til det fremtidige mål om regional konkurrenceevne og beskæftigelse, at det kan være på sin plads at sondre mellem EFRU's og EFS's interventionskriterier, thi det er nok rimeligt, at EFS vedrører samtlige europæiske territorier af indlysende årsager (arbejdsløshed og social udstødelse), men det er til gengæld nødvendigt, at der i EFRU's indsats tages hensyn til en række territoriale kriterier i støttetildelingerne;

3.5 henstiller derfor, at strukturelle midler primært tildeles i de mindst konkurrencedygtige og dårligst stillede regioner med afsæt i EU-kriterier, men med en afvejning, som skal være baseret på klare objektive territoriale kriterier;

3.6 beklager afslutningsvis, at der ikke på Det Europæiske Råd den 16. og 17. juni 2005 blev nået til enighed om de finansielle overslag; minder om de risici, som langvarig uenighed på dette område kan få for forberedelsen af den fremtidige programmeringsperiode 2007-2013.

II. Henstillinger

Regionsudvalget

1. fremhæver den indsats, som Europa-Kommissionen har udført for at lægge et strategisk dokument på bordet, men rejser spørgsmålet om medlemsstaternes brug heraf;

2. gentager sin støtte til den prioritet, som tillægges konvergensregioner, og som især skal ses i tilknytning til udvidelsen med ti nye medlemsstater;

3. mener, at regional- og samhørighedspolitikken ikke bør begrænses alene til medlemsstaternes finansiering af sektorpolitikker, der anses for prioriterede i Lissabon-strategien; samhørighedspolitikken har nemlig til hovedopgave at korrigere for regionale og lokale skævheder, men ikke at støtte de mest konkurrencedygtige regioner;

4. mener, at Lissabon-strategiens succes i allerførste række afhænger af dens gennemførelse på det regionale og lokale plan;

5. ser gerne, at de regioner, som er støtteberettigede inden for det fremtidige mål om konkurrenceevne og beskæftigelse, får mulighed for at koncentrere EU-støtten om finansiering af deciderede regionaludviklingsstrategier, som sættes i værk på regionalt plan;

6. udtrykker foruroligelse over den manglende hensyntagen til en reel territorial dimension, som ellers er selve eksistensgrundlaget bag en reel EU-politik til fordel for samhørighed;

7. tillægger det derfor den allerstørste betydning, at man forfølger et mål om territorial samhørighed, som har særlig stor betydning i et udvidet EU;

8. anmoder om en bedre balance mellem behovet for Den Europæiske Unions og dens medlemsstaters konkurrenceevne og behovene for territorial samhørighed i EU;

9. mener, at det er en forudsætning for denne bedre balance, at samtlige europæiske regioner er støtteberettigede, men tillige at der indføjes en reel territorial dimension i de nationale, strategiske referencerammer, som udarbejdes af medlemsstaterne, således at EU's støtte koncentreres om de regioner, som ligger i periferien og/eller som er mindst konkurrencedygtige;

10. henstiller, at der lægges større vægt på det territoriale samarbejde generelt set og det tværnationale samarbejde i særdeleshed, idet det bør tillægges en større strategisk rolle i henseende til struktureringen af territorierne på Fællesskabets område og gennem tildeling af passende budgetmidler;

11. minder afslutningsvis om sin støtte til Europa-Kommissionens forslag om de finansielle overslag for perioden 2007-2013; mener, at de mål, som opstilles i Fællesskabets strategiske retningslinjer, ikke vil kunne nås uden et realistisk og ambitiøst EU-budget, som gør det muligt at føre en reel regional- og samhørighedspolitik for hele Den Europæiske Union.

Bruxelles, den 16. november 2005 Peter STRAUB Formand for Regionsudvalget

(1) EUT C 318 af 22.12.2004, s. 1.

(2) EUT C 164 af 5.7.2005, s. 4.

(3) EUT C 231 af 20.9.2005, s. 19.

(4) EUT C 231 af 20.9.2005, s. 35.

(5) EUT C 164 af 5.7.2005, s. 48.

(6) EUT C 231 af 20.9.2005, s. 1.